钦定古今图书集成/明伦汇编/官常典/第498卷 > 耶律瑶质
## 钦定古今图书集成/明伦汇编/官常典/第498卷 > 耶律瑶质

按《辽史》本传：“瑶质，字拔里菫，积庆宫人。父侯古，室韦
部节度使。瑶质笃学廉介，有经世志。统和十年，累迁
至积庆宫使。圣宗尝谕瑶质曰：‘闻卿正直，是以进用。
国有利害，尔言宜无所隐’。由是所陈多见嘉纳。上征
高丽，破康肇军于铜州，瑶质之力为多。王询乞降，群
臣议皆谓宜纳。瑶质曰：‘王询始一战而败，遽求纳款，
此诈耳。纳之恐堕其奸计。待其势穷力屈，纳之未晚’。”
已而询果遁，清野无所获，其众阻险而垒，攻之不下，
瑶质以计降之，擢拜四蕃部详稳。时招讨使耶律颇
的为总管，瑶质耻居其下，上表曰：“臣先朝旧臣，今既
垂老，乞还新命，觊得常侍左右。”帝曰：“朕不使汝久处
是任，且命无隶招讨，得专奏事。”到部，戢𣊻怀善，政绩
显著。卒于官。